Ρόκα με βίδες, ντομάτα, φέτα  και γαύρο μαρινάτο
Μια σαλάτα γεμάτη αρώματα και γεύσεις με ρόκα και την αλμύρα του γαύρου του μαρινάτου, με ντομάτα, φέτα και ελιές. Ένα πιάτο που μυρίζει Ελληνικό καλοκαίρι.
τα φύλλα και τα τρυφερά κοτσάνια από 2 ματσάκια ρόκα, χοντροκομμένη, 300 γρ. μικρόσχημα ζυμαρικά της αρεσκείας μας (κατά προτίμηση βίδες μικρές), 2 μεγάλες ντομάτες, κομμένες σε κύβους 2 εκ., 1 φλιτζ. τσαγιού πράσινες ελιές, χωρίς κουκούτσι, κομμένες στη μέση, 1 σκελίδα σκόρδου, ελαφρώς κοπανισμένη να σπάσει, 150 γρ. φέτα, σε μικρούς κύβους, 80 ml ελαιόλαδο, 20 ml ξίδι, κατά προτίμηση από κόκκινο κρασί, 1 ματσάκι μαϊντανός (χωρίς τα χοντρά κοτσάνια), χοντροκομμένος, αλάτι, φρεσκοτριμμένο πιπέρι, 1 κιλό γαύρος, καθαρισμένος, χωρίς κεφάλια, εντόσθια και κόκαλα, 1½ κιλό αλάτι, χοντρό, 300 - 400 ml ξίδι, κατά προτίμηση από κόκκινο κρασί περίπου, 100 ml ελαιόλαδο
Αν φτιάξουμε εμείς το γαύρο, βάζουμε τα φιλέτα σε ένα ρηχό ταψί που να τα χωράει σε μονή στρώση και τα σκεπάζουμε καλά με χοντρό αλάτι. Αφήνουμε το ταψί στην άκρη για περίπου μισή ώρα, μέχρι να «ψηθεί» ο γαύρος. Μετά τα τινάζουμε από το αλάτι, τα βάζουμε σε σουρωτήρι, τα ξεπλένουμε και τα αφήνουμε σε απορροφητικό χαρτί να στραγγίξουν. Βάζουμε τα φιλέτα σε στρώσεις σε ένα βαθύ μπολ, περιχύνουμε με το ξίδι, ώστε να μισοκαλυφθούν, και τα αφήνουμε για περίπου 5 λεπτά να αρωματιστούν από το ξίδι.Τα στραγγίζουμε χωρίς να τα ξεπλύνουμε, τα ξαναβάζουμε στο μπολ, προσθέτουμε το ελαιόλαδο μέχρι να καλυφθούν και τα αφήνουμε στο λάδι για περίπου 10 λεπτά. Κρατάμε τα 20 φιλέτα για τη σαλάτα και τα υπόλοιπα τα διατηρούμε στο ψυγείο για περίπου 1 εβδομάδα.Σε βαθιά κατσαρόλα με μπόλικο αλατισμένο νερό που κοχλάζει, βράζουμε τα ζυμαρικά σύμφωνα με τις οδηγίες της συσκευασίας.Τα στραγγίζουμε, τα ξεπλένουμε με κρύο νερό και τα στραγγίζουμε.Σε ένα μικρό μπολ ρίχνουμε το λάδι, το ξίδι και το σκόρδο και ανακατεύουμε ελαφρώς.Αφήνουμε το μπολ στην άκρη, να βγάλει το σκόρδο το άρωμά του, μέχρι να ετοιμάσουμε τα υπόλοιπα υλικά. Σε μια βαθιά σαλατιέρα βάζουμε τα ζυμαρικά, τη ρόκα, τα κυβάκια της ντομάτας, τις ελιές, το μαϊντανό, τη φέτα, το λαδόξιδο (χωρίς το σκόρδο) και αλατοπίπερο. Ανακατεύουμε καλά, προσθέτουμε και τα φιλέτα γαύρου ομοιόμορφα και σερβίρουμε.
Γαύρος,Ζυμαρικά,Λαχανικά